作者：刘过
词牌/韵律：六州歌头

paragraphs: 中兴诸将，谁是万人英。
身草莽，人虽死，气填膺。
尚如生。
年少起河朔，弓两石，剑三尺，定襄汉，开虢洛，洗洞庭。
北望帝京。
狡兔依然在，良犬先烹。
过旧时营垒，荆鄂有遗民。
忆故将军。
泪如倾。
说当年事，知恨苦，不奉诏，伪耶真。
臣有罪，陛下圣，可鉴临。
一片心。
万古分茅土，终不到，旧奸臣。
人世夜，白日照，忽开明。
衮佩冕圭百拜，九泉下、荣感君恩。
看年年三月，满地野花春。
卤簿迎神。